## La Filmoteca d’Estiu presenta el documental valencià ‘Mientras seas tú’ de Claudia Pinto Emperador

*** La Filmoteca d’Estiu està organitzada per l’IVC i se celebra del 2 d’agost al 31 d’agost en els Jardins del Palau de la Música
* Guanyadora del Premi Goya al millor documental, *Mientras seas tú* aborda la malaltia d’alzhèimer de l’actriu Carme Elías**

La Filmoteca d’Estiu projecta el dilluns 12 i el dimarts 13 d’agost, a les 22:30 hores, el documental valencià *Mientras seas tú* (2023), escrit i dirigit per la cineasta veneçolana Claudia Pinto Emperador i produït per Sin Rodeos Films en coproducció amb Nakamura Films i TV3.

La pel·lícula ha comptat amb les ajudes a la producció de l’Institut Valencià de Cultura, a més de les concedides per l’ICAA, i amb la participació d’RTVE, À Punt Media, Crea SGR i Filmin. Va ser estrenada en el Festival de Sant Sebastià i posteriorment va obtindre el Premi Goya al millor documental en 2024.

En el seu equip tècnic i de producció destaca la presència dels valencians Óscar Bernàcer, Araceli Isaac Delso, Jordi Llorca Llinares, Joana Martínez i Iván Martínez-Rufat, així com del muntador Vicente Navarro. Tant Sin Rodeo Films com Nakamura Films són productores valencianes.

Després de cinquanta anys en teatre, cinema i televisió, Carme Elías és diagnosticada d’alzhèimer. Juntament amb Claudia Pinto, directora i amiga, decidixen rodar la seua tercera i última pel·lícula juntes per a plasmar l’últim viatge conscient de l’actriu. Els personatges que Carme ha interpretat l’acompanyen en este tràngol, mentres les fronteres entre ficció i realitat s’esvaïxen. El que comença sent una pel·lícula secreta i sense pretensions acaba per convertir-se en una contundent invitació a viure el present.

Sobre els orígens del documental, Claudia Pinto ha explicat que quan Carme va rebre la notícia de la seua malaltia “només volia compartir-la amb la seua família i amics més pròxims, així que *Mientras seas tú* sorgix com una pel·lícula per al seu entorn més íntim. Necessitàvem agarrar-nos a alguna cosa, tindre un objectiu comú, refugiar-nos en un procés creatiu que ens permetera atrapar d’alguna manera allò que se’ns va”.

Claudia Pinto també ha assenyalat que es tracta de “la pel·lícula més difícil que he fet mai. Esta vegada no he tingut l’empara de la ficció. No hi ha un acció! ni un talleu! que em separe de la realitat. Igual que Carme, hem viscut este rodatge en el present més absolut. Compartim sense pudor els dubtes, encerts i desencerts d’un procés creatiu que seguirà en construcció mentres la pel·lícula s’estrena”.

**Patrimoni audiovisual valencià**

Com en edicions anteriors, totes les sessions de la Filmoteca d’Estiu s’obrin amb la projecció d’una mostra de la col·lecció de pel·lícules domèstiques en passos estrets, recuperades per la Filmoteca Valenciana i digitalitzades i conservades en el seu arxiu fílmic. Estes projeccions servixen per a recordar la missió essencial de l’arxiu de la Filmoteca: la salvaguarda del patrimoni audiovisual valencià i de la memòria col·lectiva.

**Horaris i venda d’entrades**

Les projeccions de la Filmoteca d’Estiu se celebren de dilluns a diumenge, excepte els dimecres, que no hi ha sessió. La projecció s’inicia a les 22:30 hores i la taquilla s’obri a les 21:30 hores. El preu de l’entrada general és de 3,50 euros, i 25 euros per a l’abonament de deu sessions. La programació per dies i la venda d’entrades anticipades en línia estan disponibles en la web de l’IVC.

La Filmoteca Valenciana manté l’oferta cinematogràfica a la ciutat durant el mes d’agost amb la celebració de la Filmoteca d’Estiu i les projeccions a l’aire lliure. Els criteris de programació de la Filmoteca d’Estiu són els mateixos que se seguixen la resta de l’any en la Sala Berlanga: versió original, qualitat en les projeccions i un preu assequible.

Fecha: 09/08/2024